**Cigánska láska** (*Die Zigeunerliebe*) je opereta, ktorú skomponoval Franz Lehár. Premiéra sa konala 8. januára 1910 v Carl Theater vo Viedni. Libreto napísali Alfred Maria Willner a Robert Bodanzky.
Opereta podáva vážnu tému lásky, zaľúbenosti a skutočných životných hodnôt vo veľmi pôvabnej operetnej forme. Hudba je skôr ťažšia, dramatická, silne čerpá z maďarských hudobných motívov (v pôvodnej verzii sa v orchestri uplatnil aj typicky maďarský hudobný nástroj "tárogató", ktorý má zvuk podobný anglickému rohu). Jedným z vrcholných hudobných vyjadrení diela je duet Jonela a Zoriky z druhého dejstva *„Zorika, Zorika kehre zurück"* (*„Zorika Zorika vráť sa mi späť"*), ktorý je dramatický ale aj veľmi romanticky precítený zároveň. 

Zaujímavosťou je tiež, že na Salzburskom predstavení Cigánskej lásky v roku 1921, prvýkrát vystúpil v Lehárovej operete tenorista Richard Tauber, ktorý neskôr značnou mierou prispel k úspechu posledných autoroných operiet.

V sezóne 1942/1943 operetu prepracovali na operu a dej libreta premiestnili do obdobia maďarskej revolúcie v roku 1848. Takto upravené dielo uviedla pod názvom "Potulný študent" maďarská opera v Budapesti.

Hlavné postavy
--------------

| postava | Hlasový rozsah |
| --- | --- |
| Peter Dragotin, *Bojar* | barytón |
| Zorika, *jeho dcéra* | soprán |
| Jolanka, *Dragotinova neter* (subreta) | soprán |
| Jonel Bolescu, *Bojar, ženích* | tenor |
| Jóži, *cigánsky primáš* | tenor |
| Ilona von Körösháza | soprán alebo alt |
| Kajetán Dimitreanu, *syn starostu* | tenor |
|

Obsah
-----

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

### I. dejstvo

V Sedmohradskom kraji žije Zorika a Jonel, ktorí sa chcú vziať. Predvečer svadby prichádza Jóži ich kamarát z detstva, ktorý sa stal úspešný huslista. Aj keď má Jonela rada, Jóžiho mnohé zážitky a dobrodružstvá Zoriku lákajú. Nevie tomu odolať a povie mu, že ráno by s ním rada odišla preč z „nudného" vidieckeho kraja. 

Je práve večer svätého Jána a podľa povesti, kto sa v ten deň napije z riečky Černy, tomu sa bude snívať o budúcnosti. Zorika sa napije a zaspí na brehu ...

### II. dejstvo

Zorike sa sníva ako odchádza s Jóžim. Jóži však má rád cestovanie z miesta na miesto. Ctí si len svoju slobodu, nezávislosť, a viazať sa vôbec nechce. Zorike sa čoskoro prestane páčiť takýto život, obzvlášť, keď jej sokyňa je bohatá vdova Ilona. V tom prichádza Jonel, ktorý ju napriek všetkému volá domov.

### III. dejstvo

Zorika sa zobudí zo sna a vidí vedľa seba Jonela, ktorý keď ju dlho nevidel, začal ju hľadať. Je šťastná, že všetko bol iba sen. Teraz už pochopila, čo je skutočná láska a že šťastie nájde iba po boku Jonela. Jóžiho odmietne a ten s pomerne ľahkým srdcom odchádza so svojimi huslami do sveta ...

(Pre anglicky hovoriace krajiny bola v Londýne opereta prepísaná tak, aby II. dejstvo bola skutočnosť a nie sen. Anglické publikum by vraj sen v divadelnom diele neprijalo.)

 Opis zápletky alebo rozuzlenia príbehu sa tu končí.

Skladby
-------

* Heissa, heissa!
* So sprach noch niemals ein Mann zu mir - duet
* Se traska, liebe Gäste - pieseň, čardáš
* Zuerst sucht man Gelegenheit - trio
* Da habt Ihr nun den Mund voller Pracht - finále 1. dejstva
* Kutya láncos
* Endlich, Józsi - marsch
* War einst ein Mädel - ária
* Ich weiss ein Rezept, ja ganz famos - duet
* Liebes Männchen folge mir - duet
* Das fin ich köstlich! - duet
* Lass dich bezaubern - duet
* Vorwärts Mädeln, rührt die Hände! - finále 2. dejstva
* Gib mir das Zweiglein
* Lieber Onkel hör mich nur an - trio
* Józsi, diese Damen, die wüßten gar gern - trio
* Ich bin ein Zigeunerkind - finále